ΓΡΑΠΤΗ ΕΡΩΤΗΣΗ E-0466/98 υποβολή: Allan Macartney (ARE) προς την Επιτροπή (27 Φεβρουαρίου 1998)

Θέμα: Κανόνες ανταγωνισμού και τηλεοπτικά δικαιώματα για το Ευρωπαϊκό Πρωτάθλημα Ποδοσφαίρου του 2000

Η εξασφάλιση των τηλεοπτικών δικαιωμάτων για το Ευρωπαϊκό Πρωτάθλημα Ποδοσφαίρου του 2000 από το Κανάλι 5 σημαίνει ότι πάνω από ένα εκατομμύριο Σκώτοι (30% του πληθυσμού) δεν θα μπορέσουν να παρακολουθήσουν τη ζωντανή αναμετάδοση των 5 προκριματικών αγώνων που θα διεκδικήσει η Σκωτία. Γνωρίζει η Επιτροπή ότι ο οργανισμός που έδωσε τα συμβόλαια - η ραδιοτηλεοπτική επιχείρηση του Λουξεμβούργου CLT-UFA - διαθέτει το 29% των μετοχών του καναλιού 5;

Μπορεί η Επιτροπή να μας επιβεβαιώσει τη διαδικασία με την οποία χορηγήθηκαν σε τηλεοπτικές εταιρείες τα δικαιώματα της απευθείας αναμετάδοσης των αγώνων του Ευρωπαϊκού Ποδοσφαιρικού Πρωταθλήματος του 2000;

Επιπλέον, ζητήθηκε από την Επιτροπή να εξετάσει εάν παραβιάσθηκε οποιαδήποτε πτυχή των κανόνων του ανταγωνισμού δεδομένου ότι, όπως αναφέρεται, δεν δόθηκε στους ραδιοτηλεοπτικούς σταθμούς της Σκωτίας η δυνατότητα να υποβάλουν προσφορές;

Aπάντηση του κ. Van Miert εξ ονόματος της Επιτροπής (25 Μαρτίου 1998)

Από τις πληροφορίες που παρέσχε το αξιότιμο μέλος του Κοινοβουλίου, δεν φαίνεται παράνομη η ανάθεση της σύμβασης ραδιοτηλεοπτικής μετάδοσης του πρωταθλήματος Ευρώπης εκ μέρους του δικαιούχου τηλεοπτικού οργανισμού CLT-UFA, στο Channel 5, στο οποίο διαθέτει συμμετοχή 29%, με αποτέλεσμα, σύμφωνα με το αξιότιμο μέλος του Κοινοβουλίου, να στερηθεί το 30% του πληθυσμού της Σκωτίας την απευθείας αναμετάδοση 5 αγώνων πρόκρισης της χώρας του.

Οι διοργανωτές του ευρωπαϊκού πρωταθλήματος ποδοσφαίρου δεν δεσμεύονται από τους κανόνες περί δημοσίων συμβάσεων, σύμφωνα με τους οποίους οι συμβάσεις πρέπει να αποτελούν αντικείμενο δημοπράτησης.

Η Επιτροπή δεν έλαβε καμία καταγγελία εκ μέρους ραδιοτηλεοπτικών οργανισμών που εκφράζουν την απογοήτευσή τους με τον ισχυρισμό ότι η σύμβαση αποτελεί παράβαση των κανόνων περί ανταγωνισμού της συνθήκης. Πριν από την εξαγωγή οποιωνδήποτε συμπερασμάτων σχετικά με το κατά πόσο υπήρξε παράβαση είτε του άρθρου 85, που αφορά τις περιοριστικές του ανταγωνισμού συμφωνίες, ή του άρθρου 86, που αφορά την κατάχρηση δεσπόζουσας θέσης, απαιτείται αξιολόγηση των πραγματικών περιστατικών από νομικής και οικονομικής πλευράς. Ακόμη και αν διαπιστωθεί ότι η CLT/UFA κατέχει δεσπόζουσα θέση σε ορισμένη αγορά, η χορήγηση των δικαιωμάτων αποκλειστικής ραδιοτηλεοπτικής μετάδοσης σε άλλη εταιρεία δεν είναι πιθανό να δημιουργεί προβλήματα τήρησης των κανόνων ανταγωνισμού, εκτός αν η διάρκεια της χορηγούμενης αποκλειστικότητας είναι υπερβολική ή αφορά πολύ μεγάλο αριθμό δικαιωμάτων. Επιπλέον, η σύμβαση ενδέχεται, μακροπρόθεσμα, να ενισχύει τον ανταγωνισμό στον τομέα των ραδιοτηλεοπτικών μεταδόσεων στο Ηνωμένο Βασίλειο, δεδομένου ότι το Channel 5 είναι ένας σχετικά νέος ανταγωνιστής και χρειάζεται ένα σταθερό κοινό, το οποίο θα αποκτήσει με τη μετάδοση ελκυστικών προγραμμάτων.

Η αποκλειστικότητα των δικαιωμάτων ραδιοτηλεοπτικής μετάδοσης σημαντικών αθλητικών εκδηλώσεων μπορεί να εξετασθεί και με βάση άλλα κριτήρια εκτός εκείνων του ανταγωνισμού. Το άρθρο 3α της οδηγίας 89/552/ΕΟΚ, όπως τροποποιήθηκε πρόσφατα με την οδηγία 97/36/ΕΚ του Ευρωπαϊκού Κοινοβουλίου και του Συμβουλίου της 30ής Ιουνίου 1997 για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων ((ΕΕ L 202 της 30.7.1997. )), επιτρέπει στα κράτη μέλη τη λήψη μέτρων ώστε οι ραδιοτηλεοπτικοί οργανισμοί που υπάγονται στη δικαιοδοσία τους να μην «μεταδίδουν αποκλειστικά εκδηλώσεις οι οποίες θεωρούνται από το εν λόγω κράτος ως μείζονος σημασίας για την κοινωνία, κατά τρόπο ώστε μια σημαντική μερίδα του κοινού στο εν λόγω κράτος μέλος να εμποδίζεται να παρακολουθήσει τις εκδηλώσεις αυτές μέσω ζωντανής ή αναμεταδιδόμενης κάλυψης σε δωρεάν τηλεοπτικό πρόγραμμα». Η οδηγία (σημείο 21 της αιτιολογικής σκέψης) καθιστά σαφές ότι αυτά τα εθνικά μέτρα μπορούν να εφαρμόζονται σε εκδηλώσεις οι οποίες «παρουσιάζουν ενδιαφέρον στο γενικό κοινό, στην Ευρωπαϊκή Ένωση ή σε ένα κράτος μέλος ή σε σημαντικό τμήμα κράτους μέλους».

Ωστόσο, οι ισχύουσες στο Ηνωμένο Βασίλειο διατάξεις («listed events», τμήμα 97 του νόμου για τις ραδιοτηλεοπτικές μεταδόσεις 1996) δεν καλύπτουν τους αγώνες πρόκρισης της Σκωτίας για τα ευρωπαϊκά πρωταθλήματα του ποδοσφαίρου. Αρμόδιο για την επανεξέταση αυτού του καταλόγου των αθλητικών εκδηλώσεων είναι το βρετανικό Υπουργείο Μέσων Μαζικής Ενημέρωσης, Πολιτισμού και Αθλητισμού.